Doložka zlučiteľnosti návrhu zákona s právom Európskych spoločenstiev a právom Európskej únie

1.	Predkladateľ právneho predpisu: vláda Slovenskej republiky
2. 	Názov návrhu právneho predpisu: návrh zákona, ktorým sa mení a dopĺňa zákon 
č. 312/2001 Z. z. o štátnej službe a o zmene a doplnení niektorých zákonov v znení neskorších predpisov a o zmene a doplnení niektorých zákonov
3. 	Problematika návrhu zákona:
a) 	v práve Európskych spoločenstiev 
-v primárnom práve Európskych spoločenstiev je upravená, a to v čl. 6 ods. 2 Zmluvy o Európskej únii v amsterdamskom znení, ktorým sa inkorporuje Dohovor o ochrane ľudských práv a základných slobôd (ďalej len "dohovor") a na jeho základe čl. 14 dohovoru, ktorý ustanovuje zákaz diskriminácie. 
-v sekundárnom práve Európskych spoločenstiev sa problematiky návrhu zákona dotýka smernica Rady 2000/43/ES, ktorá ustanovuje zásadu rovnakého zaobchádzania s osobami bez ohľadu na rasový alebo etnický pôvod, smernica Rady 97/80/ES o dôkaznom bremene v prípadoch diskriminácie na základe pohlavia, smernica Rady 98/52/ES o rozšírení smernice 97/80/ES o dôkaznom bremene v prípadoch diskriminácie na základe pohlavia na Spojené kráľovstvo Veľkej Británie a Severného Írska, smernica Rady 96/97/ES, ktorou sa mení a dopĺňa smernica 86/378/EHS o realizácii zásady rovnakého zaobchádzania pre mužov a ženy v programoch pracovného sociálneho zabezpečenia, smernica Európskeho parlamentu a Rady 2002/73/ES, ktorou sa mení a dopĺňa smernica Rady 76/207/EHS o implementácii zásady rovnakého zaobchádzania s mužmi a ženami, pokiaľ ide o prístup k zamestnaniu, odbornej príprave a postupu v zamestnaní a o pracovné podmienky, smernica Rady 75/117/EHS o aproximácii zákonov členských štátov týkajúcich sa uplatňovania zásady rovnakej odmeny pre mužov a ženy, smernica Rady 76/207/EHS o vykonávaní zásady rovnakého zaobchádzania s mužmi a ženami pokiaľ ide o prístup k zamestnaniu, odbornej príprave a postupu v zamestnaní a pracovných podmienok, smernica Rady 79/7/EHS o postupnom vykonávaní zásady rovnakého zaobchádzania s mužmi a ženami vo veciach súvisiacich so sociálnych zabezpečením, smernica Rady o vykonávaní zásady rovnakého zaobchádzania s mužmi a ženami v zamestnaneckých systémoch sociálneho zabezpečenia, smernica Rady 86/613/EHS o uplatňovaní zásady rovnakého zaobchádzania s mužmi a ženami vykonávajúcimi činnosť ako samostatne zárobkovo činné osoby vrátane činnosti v poľnohospodárstva a o ochrane samostatne zárobkovo činných žien počas tehotenstva a materstva, smernica Rady 2000/78/ES, ktorá ustanovuje rámec rovnakého zaobchádzania v zamestnaní a zárobkovej činnosti. 
	b)	v práve Európskej únie:
	c)	v judikatúre Súdneho dvora Európskych spoločenstiev alebo Súdu prvého stupňa:

4.	Záväzky Slovenskej republiky vo vzťahu k Európskym spoločenstvám a Európskej únii:
a) až d): Vyjadrovanie sa k záväzkom Slovenskej republiky vo vzťahu k Európskym spoločenstvám a Európskej únii je vzhľadom na charakter návrhu zákona bezpredmetné.
e) informácia o právnych predpisoch, v ktorých sú preberané smernice alebo rámcové rozhodnutia už prebraté: smernica Rady 2000/43/ES, transponovaná zákonom 
č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon)
5. 	Stupeň zlučiteľnosti návrhu zákona s právom Európskych spoločenstiev a s právom Európskej únie: 
úplná zlučiteľnosť. Ustanovenia vyššie uvedených smerníc boli v úplnej zhode transponované do zákona o štátnej službe. Z toho dôvodu nie je potrebné vypracovať ani tabuľky zhody. 
6. 	Gestor: V zmysle uznesenia vlády Slovenskej republiky č. 983 zo 14.10.2003 sú gestormi Ministerstvo práce, sociálnych vecí a rodiny Slovenskej republiky a Úrad vlády Slovenskej republiky.
7. 	Účasť expertov pri príprave návrhu zákona a ich stanovisko k zlučiteľnosti návrhu zákona s právom Európskych spoločenstiev a právom Európskej únie: 
Na vypracovaní návrhu zákona sa nezúčastnili experti EÚ. Nebola taktiež využitá ani iná forma účasti (napr. PHARE, twinning alebo bilaterálna spolupráca).